Document ID: 32007R1535

REGULAMENTUL (CE) NR. 1535/2007 AL COMISIEI
din 20 decembrie 2007
privind aplicarea articolelor 87 și 88 din Tratatul CE ajutoarelor de minimis în sectorul producției de produse agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 994/98 al Consiliului din 7 mai 1998 de aplicare a articolelor 92 și 93 din Tratatul de instituire a Comunității Europene anumitor categorii de ajutoare de stat orizontale (1), în special articolul 2 alineatul (1),
după publicarea proiectului prezentului regulament (2),
după consultarea Comitetului consultativ privind ajutoarele de stat,
întrucât:
(1)
Regulamentul (CE) nr. 994/98 abilitează Comisia să stabilească, prin intermediul unui regulament, un plafon sub care se consideră că ajutoarele nu îndeplinesc toate criteriile prevăzute la articolul 87 alineatul (1) din tratat și, prin urmare, nu intră în sfera de aplicare a procedurii de notificare prevăzute la articolul 88 alineatul (3) din tratat.
(2)
Comisia a aplicat articolele 87 și 88 din tratat și, în special, a clarificat în numeroase decizii noțiunea de ajutor în sensul articolului 87 alineatul (1) din tratat. De asemenea, Comisia și-a făcut cunoscută politica cu privire la plafonul de minimis sub care se poate considera că articolul 87 alineatul (1) din tratat nu se aplică, inițial în comunicarea privind ajutoarele de minimis (3) și, ulterior, în Regulamentul (CE) nr. 69/2001 al Comisiei din 12 ianuarie 2001 de aplicare a articolelor 87 și 88 din Tratatul CE la ajutoarele de minimis (4), înlocuit de la 1 ianuarie 2007 cu Regulamentul (CE) nr. 1998/2006 al Comisiei din 15 decembrie 2006 privind aplicarea articolelor 87 și 88 din tratat ajutoarelor de minimis (5). Având în vedere normele specifice aplicabile în sectorul agricol și riscurile ca, în sectorul respectiv, inclusiv nivelurile scăzute ale ajutorului să poată îndeplini criteriile prevăzute la articolul 87 alineatul (1) din tratat, Regulamentul (CE) nr. 69/2001 a exclus sectorul agricol din sfera sa de aplicare. De asemenea, Regulamentul (CE) nr. 1998/2006 a exclus sectorul producției agricole din sfera sa de aplicare.
(3)
Cu toate acestea, ținând seama de faptul că experiența acumulată de-a lungul anilor a demonstrat că se poate ca și sumele foarte mici ale ajutorului, acordate în sectorul agricol, să nu îndeplinească criteriile prevăzute la articolul 87 alineatul (1) din tratat, în cazul în care se îndeplinesc anumite condiții, Comisia a stabilit norme care să permită acordarea ajutoarelor de minimis în sectorul respectiv prin Regulamentul (CE) nr. 1860/2004 al Comisiei din 6 octombrie 2004 privind aplicarea articolelor 87 și 88 din Tratatul CE în cazul ajutorului de minimis în sectorul agricol (6). Acest regulament, în temeiul căruia se consideră că suma totală a ajutoarelor de minimis acordate unei anumite întreprinderi nu îndeplinește criteriile prevăzute la articolul 87 alineatul (1) din tratat, în cazul în care nu depășește suma de 3 000 EUR pentru fiecare beneficiar pe o perioadă de trei ani și nici o sumă cumulată stabilită pentru fiecare stat membru, reprezentând 0,3 % din producția anuală din sectorul agricol, reglementează atât producția primară, cât și activitățile de prelucrare și de comercializare a produselor agricole.
(4)
Ținând seama de asemănările dintre activitățile de prelucrare și de comercializare a produselor agricole, pe de o parte, și activitățile industriale, pe de altă parte, activitățile de prelucrare și de comercializare a produselor agricole au fost incluse în sfera de aplicare a Regulamentului (CE) nr. 1998/2006, care reglementează ajutoarele de minimis pentru activitățile industriale. Prin urmare, aceste activități au fost excluse din sfera de aplicare a Regulamentului (CE) nr. 1860/2004. Din motive de claritate, Regulamentul (CE) nr. 1860/2004 ar trebui abrogat și înlocuit cu un nou regulament, aplicabil numai în sectorul producției agricole.
(5)
Având în vedere experiența Comisiei, suma maximă a ajutorului, și anume 3 000 EUR pentru fiecare beneficiar pe o perioadă de trei ani, poate fi mărită la 7 500 EUR, iar plafonul de 0,3 % din producția anuală din sectorul agricol poate fi mărit la 0,75 %, fără a aduce atingere schimburilor comerciale între statele membre, fără a denatura concurența sau a risca denaturarea acesteia și fără ca ajutoarele să fie acordate în limitele care intră în sfera de aplicare a articolului 87 alineatul (1) din tratat, cu condiția ca anumite condiții să fie îndeplinite. Pe de altă parte, această creștere va permite ușurarea sarcinii administrative. Anii care trebuie luați în calcul sunt anii fiscali utilizați de întreprinderea din statul membru în cauză. Perioada de referință de trei ani trebuie evaluată în mod constant, astfel încât, pentru fiecare nouă acordare a unui ajutor de minimis, trebuie să se determine suma totală a ajutoarelor de minimis acordate în cursul exercițiului financiar în cauză, precum și în cursul ultimelor două exerciții financiare. Ajutoarele care depășesc plafonul de 7 500 EUR nu pot fi defalcate în tranșe mai mici pentru a fi incluse în sfera de aplicare a prezentului regulament.
(6)
Prezentul regulament nu se aplică ajutoarelor la export și nici ajutoarelor care favorizează utilizarea produselor naționale în detrimentul produselor importate. În special, ajutoarele pentru înființarea și funcționarea unei rețele de distribuție în alte țări trebuie excluse din sfera de aplicare a acestuia. Ajutoarele pentru acoperirea costurilor de participare la târguri comerciale și a costurilor studiilor sau serviciilor de consultanță necesare în vederea lansării unui nou produs sau a lansării unui produs existent pe o piață nouă nu reprezintă, în mod normal, ajutoare la export.
(7)
În conformitate cu jurisprudența Curții de Justiție a Comunităților Europene, atunci când Comunitatea adoptă un act normativ de instituire a unei organizări comune a pieței într-un anumit sector al agriculturii, statele membre au obligația de a se abține de la adoptarea de măsuri care ar putea aduce atingere acestuia sau care ar putea constitui derogări de la acesta (7). Din acest motiv, prezentul regulament nu se aplică ajutoarelor a căror sumă se stabilește pe baza prețului sau a cantității de produse achiziționate sau introduse pe piață.
(8)
Din motive de transparență, de tratament egal și de aplicare corectă a plafonului de minimis, statele membre trebuie să recurgă la aceeași metodă de calcul. Pentru simplificarea calculului, suma ajutoarelor acordate sub altă formă decât cea a subvențiilor trebuie convertită în echivalent subvenție brută. Calculul echivalentului subvenție al unor forme de ajutor transparente, altele decât subvențiile sau ajutoarele plătibile în mai multe tranșe, necesită utilizarea ratelor dobânzii practicate pe piață, în vigoare la data acordării. În vederea unei aplicări uniforme, transparente și simple a normelor privind ajutoarele de stat, ratele pieței, aplicabile în sensul prezentului regulament, trebuie considerate ca fiind ratele de referință stabilite periodic de Comisie pe baza unor criterii obiective și publicate în Jurnalul Oficial al Uniunii Europene sau pe Internet. Cu toate acestea, poate fi necesar să se adauge puncte de bază suplimentare la rata plafon, în funcție de titlurile de valoare oferite sau riscul asociat beneficiarului.
(9)
Tot din motive de transparență, de tratament egal și de aplicare corectă a plafonului de minimis, prezentul regulament trebuie să se aplice numai ajutoarelor de minimis transparente. Prin „ajutor transparent” se înțelege un ajutor pentru care se poate calcula precis și în avans echivalentul subvenție brută, fără a fi necesară realizarea unei analize a riscului. Acest calcul precis se poate efectua, de exemplu, în cazul subvențiilor, al subvențiilor la dobândă sau al scutirii de impozite plafonate. Ajutoarele sub formă de credite preferențiale trebuie considerate ajutoare de minimis transparente, în cazul în care echivalentul subvenție brută se calculează pe baza ratelor dobânzii practicate pe piață, în vigoare în momentul acordării ajutorului. Ajutoarele sub formă de aporturi de capital nu trebuie considerate ajutoare de minimis transparente decât în cazul în care suma totală a aportului de capital public este inferioară plafonului de minimis pentru fiecare beneficiar. Ajutoarele sub formă de măsuri de capital de risc, astfel cum au fost stabilite în Orientările comunitare privind ajutoarele de stat în vederea promovării investițiilor de capital de risc în întreprinderile mici și mijlocii (8), nu trebuie considerate ajutoare de minimis transparente, decât în cazul în care, în cadrul sistemului de capital de risc în cauză, aportul de capital pentru fiecare întreprindere beneficiară nu depășește plafonul de minimis pentru fiecare beneficiar.
(10)
Este necesar să se ofere o certitudine juridică sistemelor de garantare care nu ar putea afecta schimburile comerciale și denatura concurența și pentru care există suficiente date disponibile pentru a evalua cu certitudine posibilele efecte. Prin urmare, prezentul regulament trebuie să stabilească un plafon specific de garantare, pe baza sumei garantate a împrumutului subiacent. Acest plafon specific trebuie stabilit pe baza unei evaluări a sumei ajutorului de stat incluse în sistemele de garantare care reglementează împrumuturile acordate întreprinderilor viabile. Prin urmare, acest plafon nu ar trebui să se aplice nici ajutoarelor individuale ad hoc acordate în afara sferei de aplicare a sistemului de garantare, nici garanțiilor privind operațiunile subiacente care nu reprezintă împrumuturi, cum ar fi garanțiile privind operațiunile de capital. Plafonul specific trebuie stabilit pe baza faptului că, ținând seama de o rată plafon (rata netă a împrumuturilor neperformante) de 13 %, care corespunde scenariului celui mai nefavorabil pentru sistemele de garantare din Comunitate, se poate considera că o garanție în valoare de 56 250 EUR are un echivalent subvenție brută identic cu plafonul de minimis de 7 500 EUR. Numai garanțiile care acoperă până la 80 % din împrumutul subiacent intră în sfera de aplicare a acestui plafon specific. De asemenea, statele membre pot utiliza o metodologie aprobată de Comisie după notificare, pe baza unui regulament al Comisiei în domeniul ajutoarelor de stat, în vederea stabilirii, în contextul prezentului regulament, a echivalentului subvenție brută conținut în garanție, în cazul în care metodologia aprobată se referă, în mod explicit, la tipul de garanții și la tipul de tranzacții subiacente în cauză.
(11)
Prezentul regulament nu se aplică întreprinderilor aflate în dificultate în sensul Orientărilor comunitare cu privire la ajutoarele de stat pentru salvarea și restructurarea întreprinderilor aflate în dificultate (9), date fiind dificultățile legate de stabilirea echivalentului subvenție brută a ajutorului acordat pentru acest tip de întreprinderi.
(12)
În conformitate cu principiile care reglementează ajutoarele prevăzute la articolul 87 alineatul (1) din tratat, ajutorul de minimis trebuie considerat acordat în momentul în care dreptul de a primi acest ajutor este conferit întreprinderii, în temeiul legislației naționale în vigoare.
(13)
Pentru a evita eludarea dispozițiilor referitoare la intensitățile maxime ale ajutorului, stabilite în diverse instrumente legislative comunitare, ajutoarele de minimis nu pot fi cumulate cu ajutoarele de stat pentru aceleași cheltuieli eligibile, în cazul în care acest cumul ar duce la o intensitate a ajutorului care depășește nivelul stabilit de către normele comunitare, în condițiile specifice fiecărui caz.
(14)
Prezentul regulament nu exclude posibilitatea ca o măsură adoptată de un stat membru să nu fie considerată ajutor de stat în sensul articolului 87 alineatul (1) din tratat, pe o altă bază decât prezentul regulament, de exemplu, în cazul aporturilor de capital sau de garanții, întrucât măsura respectivă este conformă cu principiul investitorului privat care își desfășoară activitatea în condițiile normale ale unei economii de piață.
(15)
Comisia trebuie să se asigure că normele aplicabile ajutoarelor de stat sunt respectate și, în special, că ajutoarele acordate în conformitate cu norma de minimis respectă condițiile stabilite de aceasta. În conformitate cu principiul cooperării prevăzut la articolul 10 din tratat, statele membre au obligația de a facilita îndeplinirea acestei misiuni, prin instituirea mecanismului necesar pentru a garanta că suma totală a ajutoarelor acordate în conformitate cu norma respectivă nu depășește nici plafonul de 7 500 EUR pentru fiecare beneficiar și nici plafoanele globale stabilite de Comisie pe baza valorii producției din sectorul agricol. În acest scop, în cazul în care acordă un ajutor de minimis, statele membre trebuie să informeze întreprinderea în cauză cu privire la suma ajutorului acordat și la caracterul de minimis al acestuia, făcând trimitere la prezentul regulament. Pe de altă parte, înainte de acordarea ajutorului, statul membru în cauză trebuie să obțină de la întreprinderea respectivă o declarație referitoare la alte ajutoare de minimis primite de aceasta pe durata exercițiului fiscal în curs și a ultimelor două exerciții fiscale și să verifice cu atenție dacă, cu noul ajutor, suma totală a ajutoarelor de minimis primite nu va depăși plafoanele aplicabile. Respectarea acestor plafoane poate fi verificată și prin intermediul unui registru central. În cazul sistemelor de garantare instituite de Fondul European de Investiții, acesta din urmă poate stabili o listă a beneficiarilor și solicita statelor membre să informeze beneficiarii cu privire la ajutorul de minimis primit.
(16)
Inițial, Regulamentul (CE) nr. 1860/2004 trebuia să expire la 31 decembrie 2008. Întrucât prezentul regulament trebuie să intre în vigoare înainte de această dată, este necesar să se clarifice consecințele acestui fapt în ceea ce privește aplicabilitatea sa la ajutoarele acordate întreprinderilor din sectorul producției agricole în temeiul Regulamentului (CE) nr. 1860/2004.
(17)
Având în vedere experiența dobândită de Comisie și ținând seama, în special, de necesitatea revizuirii frecvente a politicii sale în materie de ajutoare de stat, perioada de valabilitate a prezentului regulament trebuie limitată. În cazul în care prezentul regulament expiră fără a fi fost prorogat, statele membre dispun de o perioadă de adaptare de șase luni în ceea ce privește ajutoarele de minimis reglementate de acesta,
ADOPTĂ PREZENTUL REGULAMENT:
Articolul 1
Sferă de aplicare
Prezentul regulament se aplică ajutoarelor acordate întreprinderilor din sectorul producției agricole, cu excepția:
(a)
ajutoarelor a căror sumă se stabilește pe baza prețului sau a cantității produselor introduse pe piață;
(b)
ajutoarelor pentru activitățile legate de export, adică ajutoarelor legate direct de cantitățile exportate, de înființarea și funcționarea unei rețele de distribuție sau de alte cheltuieli curente legate de activitatea de export;
(c)
ajutoarelor condiționate de utilizarea de produse naționale în defavoarea celor importate;
(d)
ajutoarelor acordate întreprinderilor aflate în dificultate.
Articolul 2
Definiții
În sensul prezentului regulament, se înțelege prin:
1.
„întreprinderi din sectorul producției agricole”: acele întreprinderi active în producția primară de produse agricole;
2.
„produse agricole”: acele produse enumerate în anexa I la tratat, cu excepția produselor piscicole și de acvacultură, care intră în sfera de aplicare a Regulamentului (CE) nr. 104/2000 al Consiliului (10).
Articolul 3
Ajutoarele de minimis
(1) Se consideră că nu întrunesc toate criteriile de la articolul 87 alineatul (1) din tratat și, prin urmare, nu pot fi supuse obligației de notificare prevăzute la articolul 88 alineatul (3) din tratat ajutoarele care îndeplinesc condițiile prevăzute la alineatele (2)-(7) din prezentul articol.
(2) Suma totală a ajutoarelor de minimis acordate unei anumite întreprinderi nu poate să depășească 7 500 EUR pentru o perioadă de trei exerciții fiscale. Acest plafon se aplică indiferent de forma și obiectivul ajutoarelor. Perioada se stabilește în funcție de exercițiile fiscale folosite de către întreprinderea din statul membru în cauză.
În cazul în care suma totală a ajutorului acordat pentru o măsură de ajutor depășește plafonul prevăzut la primul paragraf, suma respectivă nu poate beneficia de dispozițiile prezentului regulament, nici măcar pentru fracțiunea care nu depășește plafonul respectiv. În acest caz, prezentul regulament nu poate fi invocat pentru această măsură nici în momentul acordării ajutorului, nici ulterior.
(3) Suma cumulată a ajutoarelor de minimis acordate pentru fiecare stat membru întreprinderilor din sectorul producției agricole pe o perioadă de trei exerciții fiscale nu depășește valoarea stabilită în anexă.
(4) Plafoanele prevăzute la alineatele (2) și (3) sunt exprimate sub forma unei subvenții. Toate cifrele folosite exprimă valori brute, adică înainte de deducerea impozitului sau a altor taxe. În cazul în care ajutorul se acordă sub o altă formă decât cea a unei subvenții, suma ajutorului care se ia în considerare este egală cu echivalentul subvenție brută al acesteia.
(5) Ajutoarele plătibile în mai multe tranșe se actualizează la valoarea lor la data acordării. Rata dobânzii care trebuie utilizată pentru actualizare și pentru calculul echivalentului subvenție brută este rata de referință aplicabilă la data acordării.
(6) Prezentul regulament se aplică numai ajutoarelor pentru care este posibilă calcularea cu precizie și în prealabil a echivalentului subvenție brută, fără a fi necesară realizarea unei analize a riscului („ajutoare transparente”). În special:
(a)
ajutoarele care constau în împrumuturi se consideră ajutoare transparente, în cazul în care echivalentul subvenție brută se calculează pe baza ratelor dobânzii practicate pe piață, în vigoare la data acordării ajutorului;
(b)
ajutoarele sub formă de aporturi de capital nu se consideră ajutoare transparente decât în cazul în care suma totală a aportului de capital public nu depășește plafonul de minimis;
(c)
ajutoarele sub formă de măsuri de capital de risc nu se consideră ajutoare transparente decât în cazul în care, în cadrul sistemului de capital de risc în cauză, aportul de capital pentru fiecare întreprindere nu depășește plafonul de minimis;
(d)
ajutoarele individuale acordate în cadrul unui sistem de garantare întreprinderilor care nu sunt întreprinderi aflate în dificultate se consideră ajutoare de minimis transparente în cazul în care partea „garantată” din împrumutul subiacent nu depășește 56 250 EUR pentru fiecare întreprindere. În cazul în care „garanția” împrumutului subiacent nu reprezintă decât o parte din plafonul respectiv, echivalentul subvenție brută al garanției respective se consideră corespunzător aceleiași proporții din plafonul prevăzut la alineatul (2). Garanția nu poate depăși 80 % din împrumutul subiacent.
De asemenea, se consideră sisteme de ajutoare transparente sistemele de garantare, în cazul în care se respectă următoarele condiții:
(i)
anterior punerii lor în aplicare, Comisia aprobă metoda de calcul folosită pentru calcularea echivalentului subvenție brută conținut în garanție în sensul aplicării prezentului regulament, în temeiul unui act normativ adoptat de aceasta în domeniul ajutoarelor de stat;
(ii)
metoda aprobată se referă în mod explicit la tipul de garanții și la tipul de tranzacții subiacente afectate de punerea în aplicare a prezentului regulament.
(7) Ajutoarele de minimis nu pot fi cumulate cu ajutoare de stat pentru aceleași cheltuieli eligibile în cazul în care acest cumul ar duce la o intensitate a ajutorului care să depășească nivelul stabilit de normele comunitare, în condițiile specifice fiecărui caz.
Articolul 4
Monitorizare
(1) În cazul în care un stat membru are în vedere acordarea unui ajutor de minimis unei întreprinderi, acesta informează în scris întreprinderea cu privire la posibila sumă a ajutorului (exprimată în echivalent subvenție brută), precum și la caracterul de minimis al acestuia, făcând în mod explicit trimitere la prezentul regulament și la referința de publicare în Jurnalul Oficial al Uniunii Europene. În cazul în care ajutorul de minimis se acordă mai multor întreprinderi în cadrul unui sistem și dacă se acordă sume diferite întreprinderilor respective, statul membru în cauză poate alege să îndeplinească această obligație comunicând întreprinderilor o sumă fixă, corespunzătoare sumei maxime a ajutorului care se poate acorda în conformitate în cadrul acestui sistem. În acest caz, suma fixă respectivă se folosește pentru a stabili dacă se respectă plafonul prevăzut la articolul 3 alineatul (2). Anterior acordării ajutorului, statul membru trebuie, de asemenea, să obțină o declarație în formă scrisă sau electronică de la întreprinderea în cauză, referitoare la alte ajutoare de minimis primite de aceasta în ultimele două exerciții fiscale și în exercițiul fiscal curs.
Statul membru obține o declarație de la fiecare beneficiar, din care să reiasă că suma ajutorului obținut de către acesta nu depășește plafonul prevăzut la articolul 3 alineatul (2). În cazul în care se depășește acest plafon, statul membru în cauză se asigură că măsura de ajutor care duce la depășirea plafonului se notifică Comisiei sau se recuperează de la beneficiar.
(2) Statul membru nu acordă un ajutor de minimis decât după ce a verificat că acesta nu va ridica suma totală a ajutoarelor de minimis primite în cursul exercițiului fiscal respectiv, precum și în ultimele două exerciții fiscale peste nivelul plafoanelor prevăzute la articolul 3 alineatele (2) și (3).
(3) În cazul în care un stat membru a creat un registru central al ajutoarelor de minimis, care conține informații complete cu privire la fiecare ajutor de minimis care intră în sfera de aplicare a prezentului regulament și care este acordat de către o autoritate din respectivul stat membru, condiția prevăzută la alineatul (1) al doilea paragraf nu se aplică în cazul în care registrul se referă la o perioadă de cel puțin trei ani.
(4) În cazul în care un stat membru acordă un ajutor pe baza unui sistem de garantare care oferă o garanție finanțată din bugetul Uniunii Europene printr-un mandat acordat Fondului European de Investiții, se poate ca alineatul (1) primul paragraf să nu se aplice.
În astfel de cazuri, se aplică următorul sistem de monitorizare:
(a)
Fondul European de Investiții stabilește anual și pe baza informațiilor pe care intermediarii financiari trebuie să i le furnizeze o listă a beneficiarilor ajutorului și a echivalentului subvenție brută obținut de fiecare beneficiar; Fondul European de Investiții transmite aceste informații statului membru în cauză și Comisiei;
(b)
statul membru în cauză transmite informația respectivă beneficiarilor finali ai ajutorului în termen de trei luni de la primirea respectivei informații;
(c)
statul membru în cauză obține o declarație de la fiecare beneficiar care să ateste că suma totală a ajutorului de minimis obținut de acesta nu depășește plafonul de minimis. În cazul în care se depășește plafonul respectiv, statul membru în cauză se asigură că măsura de ajutor care duce la depășirea plafonului este notificată Comisiei sau recuperată de la întreprinderea beneficiară.
(5) Statele membre înregistrează și compilează toate informațiile referitoare la aplicarea prezentului regulament. Dosarele astfel constituite conțin toate informațiile necesare pentru a se stabili dacă au fost respectate condițiile prezentului regulament.
Informațiile prevăzute în primul paragraf se păstrează:
(a)
pentru ajutoarele de minimis individuale, pe o perioadă de zece ani de la data acordării ajutorului;
(b)
pentru sistemele de ajutoare de minimis, pe o perioadă de zece ani de la data acordării ultimului ajutor individual în cadrul sistemului respectiv.
(6) La cererea scrisă a Comisiei, statele membre îi transmit acesteia, în termen de 20 de zile lucrătoare sau în orice alt termen mai lung stabilit în cerere, toate informațiile pe care Comisia le consideră necesare pentru a evalua dacă au fost respectate condițiile prezentului regulament, în special suma totală a ajutoarelor de minimis acordate unei anumite întreprinderi și sectorului agricol din statul membru în cauză.
Articolul 5
Abrogare
Regulamentul (CE) nr. 1860/2004 se abrogă de la 1 ianuarie 2008.
Articolul 6
Dispoziții tranzitorii
(1) Prezentul regulament se aplică ajutoarelor acordate anterior datei de 1 ianuarie 2008 în favoarea întreprinderilor din sectorul producției agricole, cu condiția ca respectivele ajutoare să îndeplinească toate condițiile stabilite la articolele 1-4, cu excepția solicitării unei referințe explicite la prezentul regulament prevăzute la articolul 4 alineatul (1) primul paragraf. Orice ajutor care nu îndeplinește condițiile respective este evaluat de Comisie în conformitate cu cadrele, orientările, comunicările și avizele relevante.
(2) Se consideră că niciun ajutor de minimis acordat între 1 ianuarie 2005 și șase luni de la intrarea în vigoare a prezentului regulament, care îndeplinește condițiile prevăzute în Regulamentul (CE) nr. 1860/2004, aplicabile sectorului producției agricole până la data intrării în vigoare a prezentului regulament, nu îndeplinește toate condițiile prevăzute la articolul 87 alineatul (1) din tratat și, prin urmare, este exceptat de la obligația de notificare prevăzută la articolul 88 alineatul (3) din tratat.
(3) La expirarea duratei de valabilitate a prezentului regulament, ajutoarele de minimis care îndeplinesc condițiile din prezentul regulament pot fi aplicate în continuare, în condițiile prevăzute de prezentul regulament, pe o perioadă suplimentară de șase luni.
Articolul 7
Intrare în vigoare și durată
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 ianuarie 2008 până la 31 decembrie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2007.

Labels: 4
17
19
6